Myös lääkealalla erään aiemmin kirjatun esteen osalta kielteinen kehitys on jatkunut. Turkin hallituksen 64. toimintasuunnitelmaan sisältyi tuotujen lääketuotteiden poistaminen korvausluettelosta tiettyjen sijaintivaatimusten mukaisesti. Tuodut lääketuotteet suljettiin näin ollen tosiasiassa markkinoiden ulkopuolelle helmikuusta 2018 alkaen.

Komissio tutkii edelleen näitä ja muita kauppaa haittaavia esteitä tavoitteenaan estää protektionististen toimenpiteiden laajeneminen edelleen, lisätä eurooppalaisten yritysten markkinoillepääsyä sekä parantaa kaupan ja investoinnin yleistä toimintaympäristöä. Komissio toi nykyiset esteet esiin erityisesti tulliliiton sekakomiteassa Turkin kanssa. Koska Turkin markkinat ovat tärkeitä EU:n yrityksille, joistakin uusista esteistä on keskusteltu myös korkeimmalla poliittisella tasolla.

Uusi suuntaus: protektionismin leviäminen Euro–Välimeri-alueella

Protektionismi on kasvussa koko Euro–Välimeri-alueella, ja eri valtioissa on otettu käyttöön toisiaan muistuttavia esteitä. Kauppavajeiden syvenemistä ovat osittain edistäneet alhaiset öljyn ja kaasun hinnat. Tämä on johtanut esteiden määrän lisääntymiseen, minkä myötä niitä on alueella yhteensä 33 (Algeriassa, Egyptissä, Israelissa, Libanonissa, Marokossa ja Tunisiassa). Eniten esteitä on Egyptissä, Algeriassa ja Israelissa.

Vuonna 2017 kirjattiin seitsemän uutta estettä, jotka otettiin käyttöön Libanonissa (kaksi), Tunisiassa (kaksi uutta estettä), Israelissa (yksi) ja Algeriassa (yksi). Myös Egypti otti käyttöön yhden uuden esteen vuonna 2017. Sillä on myös ennestään joukko pitkäaikaisia EU:n vientiä vaikeuttavia esteitä. Merkittävin este on pakollinen viejien rekisteröinti, jonka toteutustapa on läpinäkymätön ja vaivalloinen ja jolla on merkittäviä vaikutuksia useisiin eri aloihin.

Algeria on ottanut vuoden 2015 jälkeen käyttöön joitakin kauppaa rajoittavia toimenpiteitä. Niistä merkittävin on harkinnanvarainen tuontilupajärjestelmä, jota sovelletaan useisiin tuotteisiin, kuten ajoneuvoihin, sementtiin, teräkseen ja keramiikkaan. Järjestelmän rinnalla on määritetty myös tuontikiintiöitä, mikä on vakava kaupan este. EU on ottanut asian esiin kaikilla foorumeilla (esim. assosiaationeuvostossa, assosiaatiokomiteassa ja kauppaa käsittelevässä alakomiteassa) ja korkean tason kokouksissa. Näistä toimista huolimatta Algerian hallitus määräsi uuden joukon entistä rajoittavampia toimenpiteitä vuonna 2017. Uusi järjestelmä hyväksyttiin joulukuussa 2017, ja sen soveltaminen alkoi 1. tammikuuta 2018. Järjestelmän tärkeimpiä osa-alueita ovat seuraavat toimenpiteet:

– väliaikainen tuontikielto 851 tuotteelle (pääasiassa maataloustuotteita ja jalostettuja maataloustuotteita), joiden osuus EU:n viennistä oli noin miljardi euroa vuonna 2016

– tullien korotus, joka koskee 129:ää tuotetta, joiden osuus EU:n viennistä oli noin 0,5 miljardia euroa vuonna 2016

– autojen tuontilupajärjestelmän jatkaminen (samalla kun muiden tuotteiden lupamenettely poistettiin).

Israel on myös ottanut joulukuussa 2017 käyttöön uusia vaatimuksia, jotka koskevat ravintoarvomerkintöjä. Kyseiset vaatimukset eivät ole vakiintuneiden kansainvälisten käytäntöjen mukaisia, ja ne voivat aiheuttaa tuotuihin tuotteisiin kohdistuvaa syrjintää lisääntyvien pakkaus- ja merkintäkustannusten vuoksi. EU antoi WTO:n kaupan teknisten esteiden komitealle lausunnon toukokuussa 2017 ja jatkoi Israelin viranomaisten painostusta. Tämän ansiosta Israelin parlamentti hyväksyi tarkistetun version, jossa vaatimusten täytäntöönpanoaika on huomattavasti pidempi (kaksi vuotta) ja jossa merkintävaatimuksia ei sovelleta pienempikokoisiin elintarvikkeisiin. Lisäksi valmisteltavana on kosmetiikkalainsäädännön uudistus, jonka tavoitteena on yhdenmukaistaa mahdollisuuksien mukaan Israelin vaatimukset EU:n vaatimuksiin pääasiassa markkinoille saattamisen jälkeisessä valvonnassa. EU suhtautuu myönteisesti Israelin aikomukseen yhdenmukaistaa lainsäädäntöään EU:n kosmetiikka-asetuksen kanssa, mutta se toi esiin Israelin lainsäädännössä useita keskeisiä ongelmakohtia, jotka vaikuttaisivat kielteisesti EU:n toimijoiden markkinoillepääsyn edellytyksiin Israelissa. Israelin parlamentti keskustelee yhä uudistuksesta. EU osallistuu aktiivisesti keskusteluihin Israelin kanssa.

Myös Libanon hyväksyi vuonna 2017 uuden esteen. Se kumosi vuodesta 2013 alkaen käytössä olleen hiilivetyjen tuontia EU:sta koskeneen tullivapautuksen. Libanonin tulliviranomainen päätti 4. huhtikuuta 2017 verolainsäädännön tarkistamisen yhteydessä peruuttaa EU:n öljy- ja raakaöljytuotteiden viejille myönnetyn tullivapautuksen ilman ennakkokeskustelua. Libanonin hallitus hyväksyi myös joidenkin tuotteiden, muun muassa alkoholijuomien, tuontiin sovellettavien verojen korottamisen. Tämä rikkoo EU:n ja Libanonin välistä assosiaatiosopimusta. EU:n ja Libanonin viranomaisten käymän tiiviin vuoropuhelun ansiosta EU onnistui varmistamaan, että EU:n vienti vapautetaan tämän toimenpiteen täytäntöönpanosta.

Lievempiä protektionistisia suuntauksia on havaittavissa myös Tunisiassa. Ongelmana ovat muun muassa lääketuotteita, renkaita ja keraamisia laattoja vievien EU:n viejien kohtaamat tekniset ja hallinnolliset vaikeudet. Keväästä 2017 alkaen Tunisian viranomaisiin on kohdistunut julkinen paine ottaa käyttöön tuontia rajoittavia toimenpiteitä kauppa- ja vaihtotaseen alijäämän hillitsemiseksi. Tämä toteutettiin vaivalloisilla tullimenettelyillä, joihin kuuluivat erityisesti EU:n tulleille tehty Tunisiaan suuntautuvaa vientiä koskeva ilmoituspyyntö sekä laajan tuoteluettelon järjestelmälliset tekniset tarkastukset satamissa ja ”muiden kuin välttämättömien” kulutustavaroiden tullien nostaminen, joka kattoi muun muassa assosiaatiosopimukseen sisältymättömät maataloustuotteet ja jalostetut tuotteet. Komissio seuraa asiaa tiiviisti ja pyrkii ratkaisemaan nämä ongelmat säännöllisellä vuoropuhelulla alakomiteoiden kokousten yhteydessä ja pitkälle menevää ja laaja-alaista vapaakauppa-aluetta koskevia neuvotteluja silmällä pitäen.

EU vastaa tähän alueelliseen haasteeseen lisäämällä kaikkien saatavilla olevien – teknisten ja poliittisten – välineiden käyttöä, jotta saavutetaan mahdollisimman suuri markkinoillepääsyaste. EU jatkaa toimintaansa Euro–Välimeri-alueen maiden kanssa talouden haasteisiin puuttumiseksi. Samaan aikaan on kuitenkin noudatettava assosiaatiosopimusten ja WTO:n sopimusten määräyksiä, sillä se on kaikkien osapuolten etujen mukaista. Kaupan esteet eivät lisää alueen yritysten kilpailukykyä vaan päinvastoin heikentävät sitä.